Langs denne veien skal Nato komme Sverige til unnsetning
Krigen i Ukraina og Nato-utvidelsen gjør at regjeringen må forsterke vei og jernbane mot Sverige.  Søndag er samferdselsminister Jon-Ivar Nygård (Ap) og forsvarsminister Bjørn Arild Gram (Sp) i Trøndelag for å peke ut retningen på den «militære» delen av Nasjonal Transportplan, NTP. Regjeringen legger fram hele transportplanen kommende fredag.  De to statsrådene forteller nå til VG at tre store prosjekter av betydning for forsvar og sikkerhet i Norden, er inne i planen: Øst-vest forsterkninger  – Et mer uforutsigbart Russland og Nato-utvidelsen med Sverige og Finland får noen følger for norsk transportpolitikk. Vi må forsterke noen akser østover for å sikre alliert transport av soldater og utstyr. Derfor starter vi her i Stjørdal, sier Jon-Ivar Nygård til VG. – E14 mot Sundsvall blir en veldig viktig vei militært, legger hans regjeringskollega Bjørn Arild Gram til. Forsvarssjef Eirik Kristoffersen og hans nordiske kolleger pekte tidlig ut fire havner i Norden av største viktighet for at Nato-allierte skal kunne komme de nye Nato-landene til unnsetning: Ofotfjorden, Trondheimsfjorden, Göteborg-regionen og Esbjerg havn i Danmark. – Norge får et særskilt ansvar for at alliert understøttelse av Sverige og Finland når fram, nå når begge land er inne i Nato. Det er utrolig viktig for oss at dette henger i hop når vi lager felles forsvarsplaner, sier Bjørn Arild Gram til VG. USA-lagre i Midt-Norge  Inne i fjellhaller rundt Stjørdal har USA i en årrekke forhåndslagret tungt militært utstyr, kjøretøyer og ammunisjon, for å ha det lett tilgjengelig i tilfelle det blir nødvendig å komme Norge til unnsetning.  Nå ligger lagrene også gunstig til for transport videre østover, til de nye Nato-landene. Men transportveiene, jernbane og vei, er ikke solide nok til å frakte tungt materiell. Om noen år vil jernbanen til Sverige fra Midt-Norge være elektrifisert. Men også den 67 kilometer lange mellomriksveien fra Stjørdal i retning Sundsvall må utbedres, sier de to statsrådene.    Ofotbanen er sårbar Planen om å forsterke Ofotbanen med nye spor for kryssende tog, ble offentliggjort i Nordland for kort tid siden. I desember ble jernbanestrekningen på svensk side rammet av en avsporing, og så ytterligere en avsporing på samme sted for noen uker siden, og først nå i mars ligger det an til at tog igjen kan kjøre på strekningen. Et brudd på hele tre måneder har gjort at gruveselskapene som transporterer jernmalm på skinner til Narvik og videre på skip, har tapt milliarder.  Rune Edvardsen (Ap), ordfører i Narvik, er skuffet over at regjeringen ikke like gjerne starter arbeidet med sammenhengende dobbeltspor i denne planen: – Det er bra at man kommer i gang, sier Edvardsen til VG.  – Men folk i Ofoten reagerer på at dobbeltspor på Ofotbanen ikke får samme høye prioritet som togstrekningen i Østfold. Vi kunne fått enda mer gods over på bane. Og med dobbeltspor kunne vi redusert den sårbarheten vi har sett nå i vinter med full stopp på svensk side. Lærer av vinterøvelsen  20 000 soldater fra Norge og andre Nato-land avslutter nå den store vinterøvelsen «Nordic Response» i Nord-Norge.  En viktig del av øvelsen var samtrening  med svenske og finske Nato-soldater. For første gang har en sammensatt divisjon fra nabolandene rykket nordover fra Sverige og Finland for å komme Norge til unnsetning på Finnmarksvidda. Bjørn Arild Gram sier at erfaringer fra denne øvelsen vil bli brukt til å kartlegge nye behov for enda mer sømløs transport over grensene i nordområdene. – Planene i Norden må henge veldig godt sammen, sier han. – Sammen med nabolandene skal vi se nøye på hvordan flyplasser, havner, veier og jernbane kan utvikles videre, og hvordan vi best mulig kan fungere sammen som en integrert region, sier forsvarsministeren. 
Regjeringen planlegger å styrke vei og jernbane mot Sverige, etter Nato-utvidelsen og med er mer uforutsigbart Russland. Tre store prosjekter i Nordområdene er E14 mellom Stjørdal og svenskegrensen, utvidelse av Ofotbanen mellom Narvik og Riksgrensen og 400 millioner kroner til fylkesveier prioritert av Forsvaret. Samferdselsminister Jon-Ivar Nygård (Ap) legger frem Nasjonal Transportplan fredag. Ofotbanen får krysningsspor, men ikke dobbeltspor. Ordføreren i Narvik ønsker sammenhengende dobbeltspor for enda bedre godstransport.